રાતભર એ છોકરીએ ભારે પરેશાન કર્યા હતા. આર્થરની ઐયાશી માટે છોકરીઓ ઊઠાવવાની નવાઈ ન હતી. મોટાભાગની છોકરીઓ એકાદ દિવસ વિરોધ, રોકકળ, આજીજી કર્યા પછી ભયની મારી શરણાગતિ સ્વિકારી લેતી, પણ આ છોકરી નોંખી નીકળી. સમજાવટ, લાલચ, ધમકી, માર... શી વાતેય એ તાબે થતી ન હતી અને છંછેડાયેલી વાઘણની જેમ સામે થતી હતી. તેને નવડાવી, ધોવડાવીને આર્થર માટે તૈયાર કરવા આવેલી બે વડારણના ચહેરા તેણે નખોરિયા ભરીને લોહીઝાણ કરી દીધા હતા અને પઠ્ઠા જેવા બે ફૌજીને લાત મારી દીધી હતી. બીજે દિવસે રાતે તેને આર્થરની સામે લઈ જવાની હતી એટલે તેની પીટાઈ કરી શકાય નહિ. છેવટે તેને થાંભલા સાથે બાંધી દીધી હતી. આક્રમક માન્જો અહીં આવશે જ એવું ધારીને સુબેદારે પહેલાં તો છોકરીને વરંડામાં લઈ જવાની સુચના આપી દીધી.